Papersnake/gushiwen huggingface dataset:
微之重夸州居其落句有西州罗刹之谑因嘲兹石聊以寄怀
白居易（唐代）

君问西州城下事，醉中叠纸为君书。嵌空石面标罗刹，

压捺潮头敌子胥。神鬼曾鞭犹不动，波涛虽打欲何如。

谁知太守心相似，抵滞坚顽两有馀。
游叶城韩氏东园
释道潜（宋代）

曾台累榭蔚相望，古木连云出缭墙。可但陶朱能计略，须知猗顿亦材良。

松风菊露滋清夜，楚舞吴歌奉宴觞。好在诸郎俱挟册，起家儒术未应忘。
忆在
林希逸（宋代）

忆在云深处，身曾侍紫宸。元无讲三昧，那得笔千钧。

分赐茶犹在，批依墨尚新。汗颜恩莫报，窃禄谩娱亲。
与宗野宗朴二稚子观蔬圃 其二
谢逸（宋代）

闭户无宾客，忘忧赖玉鱼。迂疏皆识我，贫贱不关渠。

散步惟荒圃，端居且敝庐。但知师羯末，未可笑宣舒。
马上晚吟
白居易（唐代）

人少街荒已寂寥，风多尘起重萧条。上阳落叶飘宫树，

中渡流澌拥渭桥。出早冒寒衣校薄，归迟侵黑酒全消。

如今不是闲行日，日短天阴坊曲遥。
长社窦明府宅夜送王屋道士常究子
李益（唐代）

旦随三鸟去，羽节凌霞光。暮与双凫宿，云车下紫阳。

天坛临月近，洞水出山长。海峤年年别，丘陵徒自伤。
解罢京局一首
苏籀（宋代）

运水担柴力分遭，挟持泥古小儒劳。
浙潮屹起岷峨上，越巘遮蟠江海滔。
一叶鸥湍寻婺女，半生瓢泛信鱼舠。
曩时瓜步从容侣，好糁藜羹待共轑。
上陈县尹二首
刘应李（宋代）

温公宅子富公池，并入尧夫户不知。
百亩但添官里赋，一编惟说橐中诗。
自怜老去无能役，正恐儿成不了痴。
有口尚能夸尹在，莫教白发困行移。
玉漏迟·客窗空翠杪
蒋捷（宋代）

客窗空翠杪。前生饮惯，长生琼醥。回首红尘，换了□花幰草。隔醥神仙洞府，但只有、飞霞能到。谁信道。西风送我，还陪清啸。缥渺。柳侧双楼，正绣幕围春，露深烟悄。鱼尾停时，雪上鬒云犹少。醉傍芙蓉自语，愿来此、年年簪帽。青屿小。鹤立淡烟秋晓。
读韩信马援传一首
刘克庄（宋代）

伏波自托真主，淮阴愿为假王。
病厌鸢飞鼓躁，晚悲鸟尽弓藏。
题江国录先生石室
陈尚文（宋代）

海宁邑屋千山环，幽人更爱山中山。山城已远人烟寒，江君石室深巑岏。

闻君十载栖长安，焉能敛翼萦岩峦。卧龙要自南阳蟠，东山不为携红颜。

迩来侧身天地间，不如一室中宽閒。探书禹穴万卷完，养成雾豹非一斑。

素琴无弦心自弹，泰山高高水潺潺。山中阒兮谁往还，云无心兮抱幽关。

青山白云足为侣，无心胡为恋君宇，冷君衣裳润君础。

人间岁月易今古，傅说一去不可伫。苍梧何如出飞雨，不崇朝兮苏九土。
天香亭歌
凝香儿（元代）

天风吹兮桂子香，来阊阖兮下广寒。尘不扬兮玉宇净，万籁泯兮金阶凉。

玄浆兮进酒，兔霜兮为侑。舞乱兮歌狂，君饮兮一斗。

鸡鸣沈兮夜未央，乐有馀兮过霓裳。吾君吾王兮寿万岁，得与秋香月色兮酬酹乎樽觞。
句
方回（元代）

糟姜三盏酒，桕烛一瓯茶。
江行五绝
郑獬（宋代）

快帆美满送船去，忽值高沙船不行。
只道今朝风色好，不知还有暗滩生。
暑窗即事 其二
孙原湘（清代）

风日阑干晓露稀，嫩炎轻袭碧罗衣。蝽蛛偏爱当窗挂，蝴蝶犹贪绕扇飞。

含怨笑言终郁郁，钟情形迹莫依依。无端慧舌酬清辨，又道关心替解围。
纸
丁谓（宋代）

妙制剡溪人，多名锦水春。
卷疑方絮重，开觉露桃新。
左氏三都贵，张芝径雨珍。
谢公如就乞，九万一纤尘。
满江红（梅）
吴潜（宋代）

试马东风，且来问、南枝消息。正小墅、几株斜倚，数花轻拆。自有小中幽态度，谁知世上真颜色。叹君家、五岭我双溪，俱成客。

长塞管，孤城笛。天未晓，人犹寂。有几多心事，露清月白。好把寒英都放了，莫教春讯能占得。问竹篱、茅舍景如何，惟渠识。
祝英台近·水纵横
辛弃疾（宋代）

与客饮瓢泉，客以泉声喧静为问。余醉，未及答。或以“蝉噪林逾静”代对，意甚美矣。翌日为赋此词以褒之也。

水纵横，山远近，拄杖占千顷。老眼羞明，水底看山影。度教水动山摇，吾生堪笑，似此个、青山无定。
一瓢饮，人问“翁爱飞泉，来寻个中静；绕屋声喧，怎做静中镜”？“我眠君且归休，维摩方丈，待天女、散花时问。”
排湾遇风对岸即彭泽旧县二首 其一
岳珂（宋代）

隐约山藏雾，砰𥔀地起雷。黑风吹海立，白雨过江来。

齐乐正应尔，沛儿安在哉。雄雌谁与辨，试上楚王台。
嘲解十首 其一
王迈（宋代）

主圣时平谏诤无，子胡不善效辕驹。庸庸随物例多福，皦皦出尘良易污。

填海谁怜精卫苦，移山可笑此翁愚。鸣钟鼎食不知爱，却爱山中饭粝粗。
大中祥符封禅十首 其一 山上圜台降神用《高安》。
郊庙朝会歌辞（宋代）

岩岩泰山，配德于天。奉符展采，翼翼乾乾。涤濯静嘉，罔有弗蠲。

上帝顾諟，冷风肃然。
落花图咏
唐寅（明代）

芝鞋布蚁罢春游，粉蝶黄蜂各自愁。
池面风回公簇聚，陌场人自鞠场休。
胶粘日月无长策，酒对荼蘼有近忧。
苏小堤头试翘首，碧云暮合隔红楼。
朝中措（东山棋墅）
周密（宋代）

桐阴薇影小阑干。昼永琐窗闲。当日清谭赌墅，风流犹记乐山。

犀奁象局，惊回槐梦，飞雹生寒。自有仙机活著，未应袖手旁观。
舒御史太夫人挽辞
陈师道（宋代）

回合江山秀，佳城去域中。
佩环无晓日，苹藻自春风。
断发人何在，捐金事已空。
遂移男子孝，更作直臣忠。
渭上观猎
郑定（明代）

草折渭门霜，萧萧猎气黄。
飞弓秋万里，纵马日千常雕雾藏沙回，鹰风入树长。
将军骄意气，射杀白河狼。
夜泊刘口雨连明有怀成匀
赵蕃（宋代）

山中风雨夕，招要对床期。
今夕风亦雨，牢落孤舟维。
蓬窗与竹窗，萧瑟雨在兹。
不寐欲至曙，何繇梦见之。
送怀州吴别驾
岑参（唐代）

灞上柳枝黄，垆头酒正香。春流饮去马，暮雨湿行装。

驿路通函谷，州城接太行。覃怀人总喜，别驾得王祥。
早发斜沟道中寄王有元
贺铸（宋代）

处处春林有鸟啼，恨无芳酒一樽携。
何缘复得彭城梦，日日东风送我西。
鹧鸪天 其一 重九日集句
黄庭坚（宋代）

塞雁初来秋影寒。霜林风过叶声乾。龙山落帽千年事，我对西风犹整冠。

兰委佩，菊堪餐。人情时事半悲欢。但将酩酊酬佳节，更把茱萸仔细看。
己巳南归晚舆见初月口占
郭之奇（明代）

行行三齐地，归路不辞长。夕阳低还照，初月飞混茫。

浮峰千丈白，疏林远可望。天开山气静，云隐野情荒。

凄风空淅淅，不解客子肠。
玉楼春 闺情
孙瑶英（清代）

氤氲绿篆浮香鸭。睡起午窗开镜匣。纤纤素手整云鬟，银粉淡消红映颊。

双峰锁翠眉愁压。拈得金针还倒捻。东风肠断少人知，慵看花间飞蛱蝶。
余久客都城秋风思归作楚语和吴郎采菱叩舷之音
刘翰（宋代）

秋风兮凄凄，山中兮桂枝。弹余冠兮尘堕，芳草绿兮未归。

家冠冠兮辞楚荆，伤去国兮重登临。扶长剑兮增慨，复鸣铗兮成音。

采中洲兮兰芷，望美人兮千里。我所思兮天一方，共明月兮隔秋水。
二十四日江邻几邀观三馆书画录其所见
梅尧臣（宋代）

五月秘府始暴书，一日江君来约予。
世间难有古画笔，可往共观临石渠。
我时跨马冒热去，开厨发匣鸣钥鱼。
羲献墨迹十一卷，水玉作轴光疏疏。
最奇小楷乐毅论，永和题尾付官奴。
又看四本绝品画，戴嵩吴牛望青芜。
李成寒林树半枯，黄荃工妙白兔图。
不知名姓貌人物，二公对弈旁观俱。
黄金错镂为投壶，粉障复画一病夫。
後有女子执巾裾，床前红毯平围炉。
床上二姝展氍毹，绕床屏风山有无。
画中见画三重铺，此幅巧甚意思殊。
孰真孰假丹青模，世事若此还可吁。
句
严维（唐代）

五色惊彩凤，千里象骢威。（《张侍御孩子》）。

三伏轩车动，尧心急谏官。名通内籍贵，

立近御床寒。（《送皇甫拾遗归朝》）。

波从少海息，云自大风开。（代宗挽歌，并《诗式》）
李翬知县作亭西湖上，余用东坡语名之曰饮绿
范成大（宋代）

芷葺莲巢唤客游，芦鞭席帽为君留。
未论吹水堪添酒，且要移君学枕流。
乍霁却阴梅酿雨，暂暄还冷麦催秋。
石湖也似西湖好，烦向苍烟问白鸥。
七言西太乙宫致斋遣兴二首 其二
沈遘（宋代）

我来西郊始三日，超然便若与世违。市朝乃在咫尺尔，况复万里沧浪归。
枕上
陆游（宋代）

守书眼欲闇，投枕乃了然。
儿曹戒曳履，相语翁正眠；岂知拥败褐，炯如寒鱼鳏。
少时笑老人，其事今好还。
萧萧双白鬓，忽忽七十年，岂惟老态出，已觉衰病缠。
白昼尚便静，况此清夜阑。
妙处殆难名，睡与不睡间。
题王诜都尉设色山卷后
苏辙（宋代）

还君横卷空长叹，问我何年便退休。
欲借岩阿著茅屋，还当溪口泊渔舟。
经心蜀道云生足，上马胡天雪满裘。
万里还朝径归去，江湖浩荡一轻鸥。
木犀四首
赵蕃（宋代）

我生天与山林相，不羡人间富贵花。
折得幽芳顿何许，纸窗书屋伴煎茶。
菩萨蛮·雾窗寒对遥天暮
纳兰性德（清代）

雾窗寒对遥天暮，暮天遥对寒窗雾。花落正啼鸦，鸦啼正落花。
袖罗垂影瘦，瘦影垂罗袖。风翦一丝红，红丝一翦风。
送高学士知越
张士逊（宋代）

著撰烦鸿笔，均劳利建侯。
僧随天际棹，郡冠浙东州。
山影四明接，溪声万壑流。
谢家风月在，公外称冥搜。
探梅
陆游（宋代）

岁月相寻岂有穷，早梅唤醒醉眠翁。
坐中酒量人人别，花底春眠处处同。
白帝城边微雪过，青衣江上夕阳红。
锦囊空复残诗在，分付悲欢一梦中。
中斋归自海上见访
刘应凤（宋代）

拂石为床席白云，鲸鱼背上有归人。
谏书檄草俱成血，野服黄归再见身。
麈尾悲酸浑欲死，灯前潇洒俨如神。
更阑万籁收沉尽，地阔天高两主宾。
次韵寄上七兄
黄庭坚（宋代）

学得屠龙长缩手，链成五色化苍烟。
谁言游刃有余地，自信无苍可补天。
啼鸟笑歌追暇日，饱牛耕凿望丰年。
荷锄端欲相随去，邂逅青云恐疾颠。
夜泊黄埠墩
陆廷楫（清代）

未遂金焦揽胜游，聊凭孤屿且登楼。九龙晴漾一湖翠，孤月淡涵千顷秋。

佑舶帆樯连泽国，酒人歌吹拍凉州。低回尚觉言归早，隔岸更声故故遒。
渔父词十三首
蒲寿宬（宋代）

琉璃为地水精天，一叶渔舟浪满颠。
风肃肃，露娟娟。
家在芦花何处边。
乙巳邵武建宁夜坐书呈诸公
陈普（宋代）

匝地弥天日用常，寂然不动已洋洋。
但令正气无参杂，立见岐山叫凤凰。
答朱寀捕蝗诗
欧阳修（宋代）

捕蝗之术世所非，欲究此语兴於谁。
或云丰凶岁有数，天孽未可人力支。
或言蝗多不易捕，驱民入野践其畦。
因之奸吏恣贪扰，户到头歛无一遗。
蝗灾食苗民自苦，吏虐民苗皆被之。
吾嗟此语祗知一，不究其本论其皮。
驱虽不尽胜养患，昔人固已决不疑。
秉蟊投火况旧法，古之去恶犹如斯。
既多而捕诚未易，其失安在常由迟。
诜诜最说子孙众，为腹所孕多昆蚳。
始生朝亩暮已顷，化一为百无根涯。
口含锋刃疾风雨，毒肠不满疑常饥。
高原下湿不知数，进退整若随金鼙。
嗟兹羽孽物共恶，不知造化其谁尸。
大凡万事悉如此，祸当早绝防其微。
蝇头出土不急捕，羽翼已就功难施。
只惊群飞自天下，不究生子由山陂。
官书立法空太峻，吏愚畏罚反自欺。
盖藏十不敢申一，上心虽恻何由知。
不如宽法择良令，告蝗不隐捕以时。
今苗因捕虽践死，明岁犹免为蝝菑。
吾尝捕蝗见其事，较以利害曾深思。
官钱二十买一斗，示以明信民争驰。
歛微成众在人力，顷刻露积如京坻。
乃知孽虫虽其众，嫉恶苟锐无难为。
往时姚崇用此议，诚哉贤相得所宜。
因吟君赠广其说，为我持之告采诗。
咏逸民十一首 其四
赵孟頫（元代）

四时相代谢，荣耀何足恃。瓜田引新蔓，不见桃与李。

知士解其会，遇坎当复止。邵生故秦吏，乃亦睹兹理。

贤哉感我怀，三叹不能巳。
浣川定海奉饯乐成郭明府年兄赴改官班赵振文
戴栩（宋代）

明越昔薄游，地隔情自缀。
君凫从天来，余马适栈系。
人言官一方，阅士既其细。
义扣贤者心，利谒鄙夫计。
里居亦有云，官吏吾熟睨。
漏屋讵自知，知漏在所憩。
嗟余甘养拙，掩室敢径诣。
而君政疑神，万户诵美惠。
奋髯吏胆冰，落笔民病蜕。
邑负督常平，什九缘税契。
君为融以衷，公妥私不盭。
咄彼萋菲徒，嘴毒欲旁噬。
能仪百凤凰，莫尾一獢猘。
荐满趣天京，恩深留海裔。
忘形无语赠，折柳蝉失嘒。
赵侯独先鸣，句勇不自制。
荡荡九门开，贵涂期并軑。
勿作贵人谈，轻此寒士艺。
老松
恽珠（清代）

万古郁葱茏，何人种此松。
苍涛声一片，圆盖影千重。
鹤骨擎丹壁，虬枝秀碧峰。
只愁春令节，雷雨化为龙。
诗一首
史温（宋代）

曹娥庙貌枕江湄，南北行人合孝思。
有智不争三十里，千年黄绢一厅碑。
题斗野亭
朱淑真（宋代）

高亭忽登览，豁尔思无穷。访古多遣迹，留题有钜公。

地分吴楚界，人在斗牛中。不是乘槎客，那知此路通。
赋枸杞
蒲寿宬（宋代）

神草如蓬世不知，壁间墙角自离离。
辛盘空芼仙人杖，药斧惟寻地骨皮。
千岁未逢朱孺子，四时堪供陆天随。
霜晨忽讶春樱熟，閒摘殷红绕断篱。
和梅公仪待制 登骊山见连理木
文彦博（宋代）

长生私语都无益，芳树交柯自表奇。就使玉真如素愿，山阴拱木竟何知。
环翠亭
程颢（宋代）

城居不见万山重，因起高亭破远空。虚旷直疑天宇外，周旋如远画屏中。

凝岚散蔼层层出，削玉排青面面同。暂得登临已忘去，四时佳致属贤公。
题魏尚书和周彦充诗
张宁（明代）

客窗孤榻坐新凉，展卷超然古意长。韩魏从来重师鲁，苏公早已识元章。

百年人物归吴越，千古文章迈汉唐。见说东园老无恙，西风寒并菊花香。
江南丝
郑思肖（宋代）

江南丝尽入机房，欲此虚空彼富强。鞭挞别工皆学织，程量计日定成章。

惊心蟠凤愁应死，泪手攀花痛不香。贫者只宜岩谷隐，草纫槲叶当衣裳。
秋怀三十六首
邵雍（宋代）

水寒潭见心，木落山露骨。
始信天无涯，万里不隔物。
脱衣挂扶桑，引手探月窟。
不负仁义心，区区五十一。
题婺州仁风堂寄韩侍郎 其一
崔敦礼（宋代）

丹扆忧勤德意通，使君元侍玉皇宫。亲传天上舜琴曲，散作人皇庄籁风。

已喜清微消滞郁，亦知委曲到鳏穷。骚人休复雌雄问，千里而今乐事同。
宿多福寺
姚宽（宋代）

萧寺虚庭夜气嘉，微风入树碧交加。
露荷滴沥珠无翳，月桂扶交璧有瑕。
欲采苹花归已晚，拟寻竹叶梦还赊。
愁来剩有凄凉意，织女银河又复斜。
浣溪沙
赵彦端（宋代）

菊已开时梅未通。似寒如暖意融融。情亲语妙一杯中。

歌舞欲来须更理，林泉有乐政须同。好诗多味酒无功。
善权即事十首 其四
李纲（宋代）

山崦溪湾三四家，竹篱茅舍暮烟斜。仙村自种田田玉，梅径疑开处处花。

近渚冰销迷浴鹭，远村烟暝数栖鸦。年年值雪长为客，对此悽然感岁华。
同徐侍郎五云溪新庭重阳宴集作
独孤及（唐代）

万峰苍翠色，双溪清浅流。已符东山趣，况值江南秋。

白露天地肃，黄花门馆幽。山公惜美景，肯为芳樽留。

五马照池塘，繁弦催献酬。临风孟嘉帽，乘兴李膺舟。

骋望傲千古，当歌遗四愁。岂令永和人，独擅山阴游。
五月廿四日受诰奉天门
守仁（明代）

薰风金殿晓生凉，紫诰新颁出尚方。傍日捧来云欲动，自天题处墨犹香。

千年雨露沾华梵，一代文章迈汉唐。报答君恩知有地，函经惟祝寿无疆。
游亭林宝云寺访顾侍郎读书堆洗研池遗迹并读赵承旨宝云寺碑
张兴镛（清代）

异代名蓝杂市廛，宝云遗额到今传。读书堆上草成带，洗砚池边苔作钱。

千载空留华表语，一碑犹识至元镌。从容野衲凭相问，触忤愁心为破禅。
谢华樗林寄佳菊四枝
王绂（明代）

佳菊满篱东，朝来寄好风。花连人共晚，香与意兼融。

皎皎鹅肪白，盈盈鹤顶红。相看思欲赋，才拙句难工。
京口遇大风
王圭（唐代）

虹蜺赫奕射中天，怒窍风号势塕然。云翼扶抟弥九万，海帆飞迅越三千。

鲵嘘骇浪时开阖，鳌负灵山或溯沿。安得琴高控双鲤，一驱霾曀静洪渊。
句
李平（唐代）

至人无梦梦不到，天道恶盈盈有馀。龙髯已断嫔嫱老，豹尾不来岐路长。
冬怀三首
张耒（宋代）

悲笳奏已罢，落月在西壁。
卧闻中林鸟，先晓鸣啧啧。
尔求亦易供，固合事安息。
夜归陵旦起，何尔更劳役。
乾坤扰万物，不使轻有获。
无求良独难，何以休吾力。
和信仲喜雨二首
胡寅（宋代）

云汉吁嗟堕杳冥，德音雷动走群灵。
天心逢契牺牲祷，田畯先群黍稷馨。
帘卷西山增爽气，水通南涧漫平汀。
一篇可嗣东坡记，北榭今成喜雨亭。
天公知我亦顽冥，不许山川借宠灵。
何事民谣为膏泽，只因君德荐明馨。
楩楠未厌云迷谷，鸥鹭初便水满汀。
试揽秋光澄北榭，千峰争翠岌岩亭。
建隆郊祀八首 其四 奉俎用《丰安》。
郊庙朝会歌辞（宋代）

笙镛备乐，茧栗陈牲。乃迎芳俎，以荐高明。
左原诗三十二首 其二十二 莼湖
王十朋（宋代）

水晶银线满湖中，遥与吴江气象同。我辈他年厌游宦，思归应不待秋风。
古意二首 其一
刘祁（元代）

庭前有桂树，绿叶尚离披。秋风动地起，飘落将安归。

高飞入青云，下飞入污泥。贵贱既偶尔，孰为喜与悲。
黄龙三关
释慧开（宋代）

佛手纺脚生缘，非佛非道非禅。
莫怪无门关险，结尽衲子兴冤。
赠别晋三处士
高适（唐代）

有人家住清河源，渡河问我游梁园。手持道经注已毕，

心知内篇口不言。卢门十年见秋草，此心惆怅谁能道。

知己从来不易知，慕君为人与君好。别时九月桑叶疏，

出门千里无行车。爱君且欲君先达，今上求贤早上书。
初归寄郭希圣
李穆（唐代）

十年书剑客侯门，万里归来荷圣恩。晓日一庭诗礼计，西风三径菊松存。

倚筇锦石暮山紫，濯足罗旁秋水浑。相望片云成契阔，好怀那得与君论。
次韵知常德袁尊固监丞送别四诗
魏了翁（宋代）

试把行藏为子评，只知尽分敢徼名。
出如有益殷三聘，用不能行鲁两生。
此道古人如饮食，后来灶婢或猜惊。
子云亦号知书者，犹把商山作采荣。
村舍
陆游（宋代）

过埭六七里，并江三四家。
潮生鱼沪短，风起鸭船斜。
芯守桑麻业，长无市井哗。
以双井茶寄李仲孙
刘才邵（宋代）

双井真成日铸兄，一杯不觉醉魂醒。知君笔法传山谷，啜罢应临戒石铭。
扊扅歌
沈周（明代）

折扊扅，扼伏雌，是妾与君相别时。凤为炰，桂为炊，君方宴乐妾正悲。

百里奚，知不知。
送倪敦复 其一
徐积（宋代）

手持报简人归后，足步回廊角住声。但恐舟行随早晚，此时秋色半阴晴。

明朝路向云边望，今夜诗须枕上成。四壁无灯窗有月，直无老梦到三更。
对酒作
陆游（宋代）

凭阁风吹帽，穿林雨热巾。
相呼十日饮，不负百年身。
陌上金羁马，坟前石琢麟。
於吾竟何有？笑杀武陵人。
偈颂十首 其九
释清了（宋代）

鸟道通身去，迢迢劫外参。随流忘朕兆，痴兀未曾闲。

瞬视成途辙，扬眉落二三。只应无见顶，子夜白云漫。
顺州会曹元宾尚书贻诗二绝因和其韵 其二
宋褧（元代）

王事那能计苦寒，客窗灯火夜阑珊。谁人解得尚书乐，不戴朝冠戴道冠。
过永安院
李新（宋代）

山暗云垂地，豀回树倒流。
诗随梅冷落，梦入鸟钩辀。
欲住无佳致，重来即旧游。
村眉攒八字，已解作春愁。
松下问童子图
孙绪（明代）

羽客朝元去久，山翁有约来迟。风驭遥遥何在，云飞处处堪疑。
凌云来
张商英（宋代）

我本耕钓夫，素嗜山水乐。补吏来旴江，潜解组绶缚。

独上凌云来，青梯入寥廓。万象富观览，四面峻岩壑。

天风袭衣襟，断霞半空落。仙家鸡犬鸣，惊起巢松鹤。

胜游最后时，萍梗念漂泊。回首顾人间，佳景满城郭。
箫台八景 其八 西岑松雪
李孝光（元代）

山上行人如冻蝇，西厓日出澹青荧。太阴积雪草木缩，留得孤松长茯苓。
贤者之孝二百四十首 其一五○ 皇甫谧
林同（宋代）

尽弃平生物，惟赍一孝经。死犹不忘孝，临没苦叮咛。
送本仲聘君分韵得良字
程公许（宋代）

国家全盛时，幅员万里长。
季幣到空谷，靡才不周行。
岂其贵自珍，而病匿弗彰。
南渡今百年，蜀远夫一方。
彝典仅岁贡，几人与庭扬。
况复多沮挠，谁不甘摧藏。
戎轩起耆哲，礼罗极精详。
颖脱者家父，玉质而金相。
邂逅志念同，恻恒根本伤。
拔首推毂，有诏催严装。
吾党一吐气，彙征类破荒。
慨昔升璧水，沥血籲紫皇。
百壬眩缩颈，斯文弥耿光。
伦魁合骞飞，吏选何回翔。
孰知五色丝，未尽一皂囊。
杀气昏宇宙，洚流渺津梁。
何以却外侮，盍先正皇纲。
翕合贤德聚，更须股肱良。
寿脉庶可续，客邪不难防。
癙思耿宵寤，倾耳鸣朝阳。
名节勉自立，官职那得忙。
大难我同榜，诸老竞剡章。
渠岂州县材，籍甚项俊场。
相期上连璧，少待同飞航。
我自分敛退，为君喜激昂。
流目大江满，执手薰风凉。
岂无佩缤纷，奋起颉颃。
世味竟落寞，暇日聊相羊。
友谊古所重，心知远难忘。
岁晚有良约，岷山珠草芳。
三月二十六日书所闻
仇远（元代）

从来赛社说金渊，鼓笛钲旗隘市廛。
地上鬼神行白昼，夜中风雨洗青天。
妖氛旱魃驱无迹，和气欢声兆有年。
车马纵观儿女事，老夫闭户读韦编。
送向如愚赴庐陵丞
赵蕃（宋代）

乃祖当年耐官职，远孙今日振家声。
闭门已尽五车读，补吏反为千里行。
丞不负君休自厌，诗能穷我竟何成。
春风尽可宽役役，不用回头数去程。
鬻丹砂醉吟
刘道昌（唐代）

心田但使灵芝长，气海常教法水朝。

功满自然留不住，更将何物驭丹霄。
竹
罗隐（唐代）

篱外清阴接药阑，晓风交戛碧琅玕。
子猷死后知音少，粉节霜筠谩岁寒。
太平上方
沈辽（宋代）

山上白云淡无情，不如山前利与名。水西落日何时尽，二十一万钟磬鸣。
乌夜啼（八之二）
陆游（宋代）

檐角楠阴转日，楼前荔子吹花。鹧鸪声里霜天晚，叠鼓已催衙。

乡梦时来枕上，京书不到天涯。邦人讼少文移省，闲院自煎茶。
阳朔晚泊
黄公辅（明代）

四面巍峨石是山，半分翠色半江湾。舟从返照沙边系，鸟带斜阳树里还。

望眼每穷峰巅外，快心只在水云间。相将故里无多路，好与凫鸥共等閒。
马上举韩退之话口占
朱熹（宋代）

昨日风烟接混茫，今朝紫翠插青苍。此心元自通天地，可笑灵宫枉炷香。
示枫桥温老
孙觌（宋代）

阖闾曾城外，寒山古道西。若人具双眼，与佛拍肩齐。

白浪喷鹢首，黄尘送马蹄。憧憧南北路，一榻有高栖。
涤愫
郑樵（宋代）

八荒有礼乐，涂民以耳目。
五政不得加，七赋不能育。
古今贵天常，最厌彼婴犊。
嗟哉生不辰，沾顶滋觳觫。
句 其十三
刘攽（宋代）

秋桐不识春风面。
游灵公观
骆宾王（唐代）

灵峰标胜境，神府枕通川。玉殿斜连汉，金堂迥架烟。

断风疏晚竹，流水切危弦。别有青门外，空怀玄圃仙。
江边晚望
刘秉忠（元代）

沙白江青落照红，沧波老树动秋风。天光与水浑相似，山面如人了不同。

千古周郎馀事业，一时曹孟谩英雄。东南几许繁华地，长在元戎指画中。
泊垂虹桥口占
顾瑛（元代）

三江之水太湖东，激浪轻舟疾若风。
白鸟群飞烟树末，青山都在雪花中。
赠陈侯一首
饶节（宋代）

古人已朽不可作，长安年少多岳岳。太官五斗仅代耕，舒缓养高简然诺。

陈侯气稳天机精，心胸开霁脱检绳。只今冠佩奉朝请，折节重士身自轻。

主人斗酒相逢迎，金尊玉槃红烛明。黄花开彻秋未了，残月挂檐霜气清。

气吞百吏不足数，滑稽巧中一座倾。座客未用喜且愕，陈侯吏事复不恶。

簿书狱讼谈笑了，盗贼骨惊吏胆落。至今鲁山驾车处，会使齐儿畏朱博。

方今天子坐明堂，指麾夷狄如驱羊。安得吏师如侯者，上应列宿布四方，政治岂但几成康。
题沈臞樵雪中访沈介轩画
陈宽（明代）

雨中访旧忆葵丘，冒雪臞樵又泛舟。
两度共留诗画去，山阴谁说晋风流。
题李成所画十册 其六 翠岩流壑
黄公望（元代）

石磴连云暮霭霏，翠微深杳玉泉飞。溪回寂静尘踪少，惟许山人共采薇。
次韵周朝宗六月十日泛湖 其二
周邦彦（宋代）

风舟挽犹迟，兀若乘款段。深行蛟龙国，飐荡光炯散。

洲凉扇荷箑，山晚垂云幔。眷言江海期，百年行欲半。
寻桃花岭潘三姑台
顾况（唐代）

桃花岭上觉天低，人上青山马隔溪。

行到三姑学仙处，还如刘阮二郎迷。
同游道场何山二首 其二 何山
程俱（宋代）

谢公沧海士，眷眷在林壑。飞舆下层峦，及此日未落。

翩然何山麓，古涧谢疏凿。方桥跨清泠，郁密交翠幄。

通幽更穷深，木末见楹桷。琅珰鸣老屋，拉攞相倚薄。

庄严布金地，藤蔓土花剥。当年轩裳客，小隐事铅削。

能令此山名，谷口振京洛。如何给园居，胜士久不作。

岂惟雪山轻，顾恐泉水浊。周行一泛览，怀古叹冥漠。

安知千载人，不作来游鹤。
梅花绝句五首要明叔仲威同作
赵蕃（宋代）

起步寒梢百尺长，骤惊触目尽琳琅。
直疑霜月能为幻，作意槛之还有香。
送方阜高赴衡州法掾
刘克庄（宋代）

仕不论高下，丝毫要及民。
君其守三尺，古有活千人。
岳树侵云杪，江蓠满水滨。
楚芳饥可荐，切莫叹清贫。
初秋即事
寇准（宋代）

古邑端居夏景移，炎飙经雨自收威。
莲衰小渚秋光淡，蝉噪平林夕照微。
冷句每招江客和，深心终约岳云归。
晚凉却近南亭立，独看沙鸥向浦飞。
题郭伯成画竹道傍人家作雨势
胡寅（宋代）

可但文翁会写真，典型今见一枝新。
含风带雨萧然意，共看林宗垫角巾。
题双泉堂
廖刚（宋代）

叠翠倚峥嵘，森然众木荣。两条寒玉迸，一槛暑风清。

幽意凭分泻，微澜更合成。谁知阛阓里，扃户小蓬瀛。
寄题晏无党少府
彭汝砺（宋代）

身逐尘埃际，心迷道路间。无聊长卧病，未老已衰颜。

竟日千忧结，何时一息闲。空劳中夜梦，绕尽夕阳关。
双双燕 秋燕
左锡嘉（清代）

一年过半，正花底栖迟，又逢秋社。商量软语，欲别也应难舍。

闲煞风廊月榭。更那觅、当时王榭。西风去忒匆匆，海屋相思空惹。

生怕。凄凉客舍。似倦羽低飞，自春徂夏。天涯人远，红雨泪曾轻洒。

应待明年杏嫁。许依旧、雕梁栖借。须知盼尔归来，肯把画帘早下。
游岳麓宫抱黄洞
廖行之（宋代）

长沙不足容回旋，放脚直到清虚天。
层云荡胸意矫矫，皓月入袖情娟娟。
扶摇浩荡九万里，城郭仿佛三千年。
仙期汗漫直牛斗，此志理我乘风船。
岁聿其暮送朱东原司教东平六章
孙承恩（明代）

岁聿其暮，翔翔萧萧。言策其驽，送子于郊。

岁聿云暮，寒日翳翳。伤子不逢，感我出涕。

驱车辚辚，徒御倾倾。式遄子行，我心用宁。

言言东平，鲁邦之域。宫墙崇崇，懋子嘉绩。

金则有砺矣，木则有矩矣。造尔多士，子其处矣。

胡子匪宜我，独与子暌离。孰辅吾仁，孰砭我疵。岂无友朋，不如子心知。
淑妃阁端午帖子
夏竦（宋代）

宴寝奉朝鸣采玉，良辰袭庆表长丝。
仰承中壶垂芳裕，永播周南逮下诗。
郭山人游囊杂咏六首 其一 五岳真形图
欧大任（明代）

囊挟五山去，佩之淩紫氛。金支翠旗里，导谒云中君。
初诞孙贺宾宴集用往岁生男韵 其二
严嵩（明代）

在公夙夜真忘瘁，刚为兹辰罄一欢。天道总容仁有后，世情徒羡贵为官。

堂开绿野归难遂，桑植成都志易完。独有寸丹期报主，向来心事任人看。
题茶陵县门
伊用昌（唐代）

茶陵一道好长街，两畔栽柳不栽槐。

夜后不闻更漏鼓，只听锤芒织草鞋。
袭前韵再简少孙四首 其四
李之仪（宋代）

记得金樽特地开，举头新岁又重来。银潢已分经年隔，玉节犹期旧腊回。

千汲浪迷云表梦，百分愁寄烛残杯。醉乡谁谓无消息，已觉歌声傍落梅。
宫词
张公庠（宋代）

残晖未落两三竿，放散笙歌晚思闲。
暂上层楼聊一望，红尘多处是人间。
用余子畏韵其诗有警句云若知瓦砾真成道便觉
陈藻（宋代）

少长城闉老一村，平生好语不曾闻。
百年马鬣空埋我，三载鳌头更祝君。
幸有邻僧分隙地，岂无座主识雄文。
须臾忍死携筇立，更看峥嵘足蹑云。
示诗僧了信
胡寅（宋代）

伊谁遣子著袈裟，幸自同源又一家。
尚喜深山閟珍璞，曾看枯卉粲奇葩。
空言组绣真无用，实际津途亦易差。
衣敝履穿头欲雪，定於何处作生涯。
梅花十绝答石塘二林
刘克庄（宋代）

塞北寒梅要笛催，更凭画鼓夺春回。
江南气候闽尤暖，只用诗催也自开。
梦中
方岳（宋代）

屋头晴哢已交交，更向春风打一遭。
花片已肥红欲绽，柳丝烟重绿如缫。
平江守祷晴即应时近元夕矣寄呈五绝句
仲并（宋代）

丹邱雨裹看春回，密雾浓云拨不开。
怪底寒窗烘晓日，朱轓亲祷梵宫来。
新春试笔
祁敏（明代）

阳和初暖雪犹深，诗在溪山策杖寻。岁月任添潘老鬓，春情都寄伯牙音。

肯因蕉绿生閒梦，长惜莺花伴笑吟。进亦不求归亦好，行藏天定岂容心。
哭曾令绰三首 其一
韩维（宋代）

密勿论兵地，光华问俗车。嘉谋尽戎幕，惠泽浃民闾。

语道多忘己，言诗屡起予。去思何以慰，遗像俨精庐。
和王晋卿都尉荼醾二绝句
苏辙（宋代）

後圃荼縻手自栽，清於芍药酽於梅。
旧来诗客今无几，三臭馨香懒举杯。
宴盛初阳宪副池亭
饶相（明代）

山居寡知己，秋杪忆亲情。挂席趋潮郡，聊为访旧行。

盍簪欣雅会，尊酒叙平生。杯到无停饮，归鞍已二更。
杂曲歌辞 茱萸女
万楚（唐代）

山阴柳家女，九日采茱萸。复得东邻伴，双为陌上姝。

插枝著高髻，结子置长裾。作性常迟缓，非关诧丈夫。

平明折林樾，日入返城隅。侠客要罗袖，行人挑短书。

蛾眉自有主，年少莫踟蹰。
和柳子厚诗十七首 其八 写怀因简赵叔问
程俱（宋代）

胡尘暗中原，世路日以艰。脱身九死中，自笑老且顽。

才志本不九，拂衣谢尘寰。相从莫逆人，云萝共跻攀。

固知千里驹，未免山复山。我已卜西谷，背崖结三间。

岂无风篁岭，亦有明月湾。平生真远游，旧观忽以还。

儿童钓遨处，陈迹犹班班。叠嶂蔼空翠，暗泉响馀潺。

采芝嵁岩下，长谣想商颜。逋客不复驾，居然掩云关。

从来悟泡影，岂但忘触蛮。所幸戎马际，馀生得长闲。
分少陵诗句寿渔乐先生七十 其六 来字
韩雍（明代）

新秋绂麟期，清风自天来。烹龙且炰凤，华堂寿筵开。

有客海上至，自云出蓬莱。喜君寿且康，为献流霞杯。

主人心孔欢，须臾玉山推。遥遥故乡心，何当一追陪。
三星行赠季高
李贯道（元代）

三星射户金光芒，梧桐碧树栖鸾凰。窗前整夜合欢带，绣罗宛鸾成鸳鸯。

云屏雾帐轻于縠，珍簟斓斑织湘竹。美人振佩江上来，粉面团团照红玉。

桃腮杏脸天上娇，暖香腻色春妖娆。关雎窈窕泛流徵，子夜国香春梦遥。

重城漏断鸡声里，曙色曈昽照窗绮。暑天夜短君莫愁，百岁欢娱今夕始。
松斋秋咏吹黄存之韵七首
裘万顷（宋代）

闭门思古或伤今，每有诗来默契心。
纸上不须评巧拙，尧夫只是静中吟。
陇头水
于濆（唐代）

行人何彷徨，陇头水呜咽。寒沙战鬼愁，白骨风霜切。

薄日朦胧秋，怨气阴云结。杀成边将名，名著生灵灭。
题清晖楼二首
留硕（宋代）

元龙高卧翠微中，碌碌诸人总下风。
眼底朴陈无尽藏，八窗还我自玲珑。
晚晴三首
吴芾（宋代）

洗尽妖氛喜乍晴，风生万马四蹄轻。
天时人事俱相契，敢有纖儿更弄兵。
朝中措
周必大（宋代）

故每戏之己丑

九重深念朔庭空。良弼梦时中。擢第难遵常制，筑岩直继高风。

明年东府，金钗珠履，列鼎鸣钟。良酝傥分焦革，早禾休浸曹公。
临江仙 其三 紫塞春风
钱孟钿（清代）

毳帐凄凉青冢，画图空误朱颜。蛾眉自惜镜中弯。

黄金能作赋，玉佩几时还。

落日牛羊影下，月明故国家山。雁飞难道玉门关。

拨残浑不似，梦断大刀环。
别茶陵火田尹南甫尚御尚期尚程德先寿先诸君
罗洪先（明代）

兹游幸得与君同，楚水吴山千里东。溪馆琴书分晓月，石田禾黍动秋风。

舟过衡岭重湖外，家住云门万木中。闻道长安期射策，莫疑吾道有穷通。
睡觉作
陆游（宋代）

邯郸梦事岂关身？未熟黄粱迹已陈。
输与乌衣老铃下，日中睡觉一颦伸。
次韵戴石屏见寄
高斯得（宋代）

霞峤诗人窟，夫君独擅场。
太羹无厚味，嘉稷有真香。
投老安逢户，平生似草堂。
遥知道机熟，尊酒百忧忘。
游杭州报国胜果梵天诸寺三首 其三
苏葵（明代）

越山不似吴山秀，今寺还仍古寺基。数里阴深松引道，一庭苍翠竹交枝。

鹤当方丈迎人瘦，僧检楞严下榻迟。莫把宦情偏笑我，古来灵彻寄谁诗。
谢人惠兖墨
冯山（宋代）

故人山东来，遗我数丸墨。握丸大如指，盥手重拂拭。

浓磨向日大，古瓦增润泽。经屑不见纸，清光隐深墨。

书云旧所秘，闻今已难得。庭圭死已久，至宝世罕识。

御府徒仅存，人间万金直。兖州擅高价，比歙固少抑。

古松亦将尽，神奇渐衰息。文章不见贵，笔砚岂可掷。

牢落况此君，虽精淡无色。怜君情好古，投赠兼以臆。

世事持此观，噫嗟共冥默。
率饮亭二十绝 其十七
王十朋（宋代）

灯火散交游，园林寄幽兴。万事付无心，随缘不求胜。
仙嵓江口
释绍嵩（宋代）

淅淅寒流涨浅沙，小桥通去路横斜。
因寻野渡逢渔舍，夹路松开黄玉花。
柯敬仲古木竹石图
王恭（明代）

龙虎飞腾凤影孤，水苍鸣佩小珊瑚。汉家陵树秋萧索，也似秋声落画图。
仆自乙酉至今凡四冬至皆在羁旅感慨成诗
赵蕃（宋代）

至日长为客，天涯空浩叹。贫知学道力，晚悟作诗难。

故旧劳相问，功名梦已残。书生例难蹇，未可厌寒酸。
次韵元章黄冈春雪督二侄诗课
李处权（宋代）

夜雪驳群峰，春寒僵万木。
山斋无所为，高卧仰看屋。
冻云飞不去，就我檐下宿。
平生柴夫子，能事立於独。
蚤直渭水钩，晚怀荆山玉。
陆地讵能沉，世侯终必复。
不见林中兰，无人亦芬馥。
暮年一丘壑，避地歌同谷。
散诞水石间，清凉日三沐。
笑人强解事，闭门作龟缩。
一世竟何成，万事蛇著足。
二侄瑞家庭，贯穿经史匵。
才如射虎将，中石犹饮镞。
诗成出连璧，墨妙粲笺幅。
乃知作者心，求益不求速。
我年及学易，方究大小畜。
翛然对此君，苦节更森束。
嗟今但洋洋，悼往宁逐逐。
愿借邺侯书，尽阅三万轴。
无因访煨烬，叹惜邯郸目。
致祭中岳礼成恭纪
路璜（清代）

五色祥云映碧空，瓣香谒帝一诚通。心期海晏河清日，典重春诚秋报中。

二室西来连华岳，三川东去走鸿濛。休矜玉检金函盛，封禅无文圣业崇。
感怀
刘长卿（唐代）

秋风落叶正堪悲，黄菊残花欲待谁。水近偏逢寒气早，

山深常待日光迟。愁中卜命看周易，梦里招魂读楚词。

自笑不如湘浦雁，飞来即是北归时。
书通上人城居
释智圆（宋代）

禅房萧洒闭重关，祖意明来万事闲。
高卧有时消白日，静吟无念忆青山。
扫花晚砌留苍藓，剃发秋池照病颜。
堪笑林泉深隐者，不知幽趣在人间。
征妇怨
江源（明代）

汉家天子征北戎，甲兵耀日旌旗红。千车万马咸阳道，金鼓喧阗尘蔽空。

儿夫本是良家子，应募仗剑思掳忠。去年相送都门外，死生决别何时逢。

音书欲寄鸿雁绝，梦魂欲到关山重。风霜万里黄龙塞，战伐三年青海东。

少时岁月急如箭，镜中绿鬓成霜蓬。纵图麟阁丹青像，其奈深闺憔悴容。

官家且下轮台诏，将军休勒燕然功。旋车不独儿夫愿，六军更喜归三农。
寄白下同寅丁计部
何其厚（明代）

忆从京国侍台端，颠著衣裳倒著冠。汉署夜回惊鹤起，晋陵春丽过驹看。

一麾敢拟能分竹，三褫随加罢握兰。摇落未须吟泽畔，故园松菊尚堪观。
句
周子雍（宋代）

风生阊阖春来早，月到蓬莱夜未中。
西郊访梅约李提刑李参政八客分韵得尔字
魏了翁（宋代）

荒烟散牛羊，落日下城市。
天寒万木脱，岁晏群动弭。
西郊有孤芳，独唤春事起。
幽光耿参月，清艳明野水。
欲开未开时，似语不语意。
或疑春较迟，的皪尚霜蕊。
谁知春风心，浑在阿堵里。
洞霄逍遥公，九陇花月使。
领客居上头，蹇予亦婪尾。
颇怀去年游，岁月如许驶。
悠悠竟何成，总被物化使。
索酒浮大觥，歌商曳穷履。
真意浩无穷，作诗聊复尔。
野兴
陆游（宋代）

东望城闉十里遥，野人生计日萧条。
棋枰弃置机心息，肉食蠲除业境消。
送药时时过邻父，放鱼日日度溪桥。
自怜爱物还成癖，门巷春来草没腰。
一剪梅 其二 北岩寺酒阑书感
杨慎（明代）

戎旅今年四处家。故乡咫尺是天涯。寻巢未定身如燕，览镜曾天鬓似鸦。

愁对酒，懒看花。青衫老泪感琵琶。侧身天地无刘表，徙倚阑干日又斜。
采蒪曲四首 其四
曹家达（清代）

湖蒪暨湖藕，相距不数武。蒪羹令口甜，暂解莲心苦。
句
唐介（宋代）

越林多蔽天，黄柑亲丹橘。
读江南诸公诗
晁公溯（宋代）

吟尽江南草木春，只今台阁有诗人。
汉廷安用沧浪句，容我持竿咏白苹。
留题熙春亭
张登（唐代）

熙春亭建为民安，要识熙熙本不难。
一日但能先克复，百年虽不亦胜残。
满城和气薰天地，终岁长春忘暑寒。
斯道古今无异路，独题待与后贤看。
观李琼处士画海涛
齐己（唐代）

巨鳌转侧长鰌翻，狂涛颠浪高漫漫。李琼夺得造化本，

都卢缩在秋毫端。一挥一画皆筋骨，滉漾崩腾大鲸臬。

叶扑仙槎摆欲沉，下头应是骊龙窟。昔年曾要涉蓬瀛，

唯闻撼动珊瑚声。今来正叹陆沉久，见君此画思前程。

千寻万派功难测，海门山小涛头白。令人错认钱塘城，

罗刹石底奔雷霆。
台湾杂咏 其二
齐体物（清代）

春盘绿玉荐西瓜，未腊先看柳长芽。地尽日南天气早，梅花才放见荷花。
奉陪郭常侍宴浐川山池
钱起（唐代）

掖垣携爱客，胜地赏年光。向竹过宾馆，寻山到妓堂。

歌声掩金过，舞态出平阳。地满簪裾影，花添兰麝香。

莺啼春未老，酒冷日犹长。安石风流事，须归问省郎。
梅
李邴（宋代）

绵霜历雪忿开迟，风笛无情抵死吹。
鼎实未成心尚苦，不甘桃李傍疏篱。
涂山寺独游
白居易（唐代）

野径行无伴，僧房宿有期。涂山来去熟，唯是马蹄知。
隔浦莲近拍·铅霜初褪凤葆
陈允平（宋代）

铅霜初褪凤葆。碧旆侵云窈。万绿伤春远，林幽乐、多禽鸟。斜阳堤畔草。游鱼闹。暗水流萍沼。翠钿小。凉亭醉倚，接罗巾、任敧倒。月明庭树，夜半鹊飞惊晓。隔岸苹乡梦渐到。吹觉。一襟风露尘表。
客有诵予昔在淮安与异知县诗者今止记其二句用为次联足成一律以寄毕
张弼（明代）

鸣笳击鼓忆当年，携手西湖上画船。酒气蒸霞眠毕卓，墨花飞画舞张颠。

真王祠下丛兰露，漂母矶头蔓草烟。今日相思隔千里，空馀白发照青天。
赠人
萧立之（宋代）

湘野源头筇一枝，黄云黑雾雨淋漓。天公有眼能青白，世路无情谩崄巇。

场屋秋风三岛梦，江湖夜雨四愁诗。苍苔翠竹檐声里，重瀹茶瓯当酒卮。
之广陵宿常二南郭幽居
李白（唐代）

绿水接柴门，有如桃花源。
忘忧或假草，满院罗丛萱。
暝色湖上来，微雨飞南轩。
故人宿茅宇，夕鸟栖杨园。
还惜诗酒别，深为江海言。
明朝广陵道，独忆此倾樽。
次韵王适东轩即事三首
苏辙（宋代）

新竹依墙未出寻，墙东桃李却成林。
池塘草长初饶梦，村落莺成瞧心。
江满船头朝欲转，泥融屐齿莫尤深。
闭门怜子成书癖，试买村醪相伴斟。
眼看东邻五亩花，茅檐竹户野人家。
过墙每欲随飞蝶，归舍谁怜已莫鸦。
幽客偶来成晚饭，野僧何日寄新茶。
三年气味长如此，归计迟迟也自嘉。
北园春草径微微，未用频教翦棘茨。
蜂阵纷纷初养蜜，莺巢浅浅欲生儿。
客情流水兼山远，归梦游丝向日迟。
懒病相将浑欲惯，赖君索我强裁诗。
野桥
周弼（宋代）

日暮野桥边，都归醉客船。
数竿沙际日，一片水中天。
影落冲烟鸟，声移带雨蝉。
殆非人境得，江月又初圆。
偈七首 其四
释守端（宋代）

佛身充满于法界，普现一切群生前。随缘赴感靡不周，而常处此菩提座。
送李杍黟县 其二
方回（元代）

邑贫风俗俭，君去共弦歌。持己心宜肃，临民色要和。

寒儒尤可念，巨室已无多。好与诸耆旧，商量细抚摩。
兰陵王·恨之极
辛弃疾（宋代）

己未八月二十日夜，梦有人以石研屏见饷者。其色如玉，光润石爱。中有一牛，磨角作斗状。云：“湘潭里中有张其姓者，多力善斗，号张难敌。一日，与人搏，偶败，忿赴河而死。居三日，其家人来视之，浮水上，则牛耳。自后并水之山往往有此石，或得之，里中辄不利。”梦中异之，为作诗数百言，大抵皆取古之怨愤变化异物等事，觉而忘其言。后三日，赋词以识其异。

恨之极，恨极销磨不得。苌弘事，人道后来，其血三年化为碧。郑人缓也泣。吾父攻儒助墨。十年梦，沈痛化余，秋柏之间既为实。
相思重相忆。被怨结中肠，潜动精魄。望夫江上岩岩立。嗟一念中变，后期长绝。君看启母愤所激。又俄倾为石。
难敌，最多力。甚一忿沈渊，精气为物。依然困斗牛磨角。便影入山骨，至今雕琢。寻思人间，只合化，梦中蝶。
奉酬鲁望醉中戏赠
皮日休（唐代）

秦吴风俗昔难同，唯有才情事事通。

刚恋水云归不得，前身应是太湖公。
菱角
刘挚（宋代）

洪池富水物，擘波收紫菱。春华杂青黄，夏蔓相牵仍。

迨彼风露足，芒角秋实登。刚铦事利觜，扶挟如有朋。

双锋尚可嘬，四出尤足憎。昌歜固有嗜，蒺莉非所凭。

外观乏婉软，中质韬玉冰。取物取诸内，惟彼识者能。
中运使寄酒清明日到以诗谢之
张孝纯（宋代）

芳樽到日恰清明，似与嘉辰默计程。
拟助林园延胜赏，肯容桃李落繁英。
老来官爵浑无味，閒里杯盘却有情。
见说使车临岱麓，倘能相过共飞觥。
瑞鹤仙
楼采（宋代）

冻痕销梦草。又招得春归，旧家池沼。园扉掩寒峭。倩谁将花信，遍传深窈。追游趁早。便裁却、轻衫短帽。任残梅、飞满溪桥，和月醉眠清晓。

年小。青丝纤手，彩胜娇鬟，赋情谁表。南楼信杳。江云重，雁归少。记卫香嘶马，流红回岸，几度绿杨残照。想暗黄，依旧东风，灞陵古道。
寄挽汪泉翁中丞
邱云霄（明代）

曾看竹马聚儿童，空想登龙有路通。南国甘棠公奭去，中原礼乐孔明终。

白泉自照青山色，黄鹤空闻玉篴风。炎瘴只今归帝德，伏波不数汉时功。
元宵小饮游人填塞殊可厌
姜特立（宋代）

一灯何似千灯，千灯争如一月。
虽云屋下荧煌，不若空中皎洁。
笙歌万井喧哗，车马九衢填咽。
老子静对婵娟，自是一般奇绝。
混沌灯意略同，矫俗救奢良诀。
杨懋臣以红墨梅二幅赠彦真命题其上 其一
凌云翰（元代）

珊瑚击碎冷无声，散作疏花点点明。远寄馀音溪上去，春风百里故人情。
闻杭州乱二首 其二
刘一止（宋代）

缓城将母走者谁，吾宗贵人丞相儿。

高门潭潭深如海，一朝赤脚踏路岐。吁嗟身世本何有，金帛满家那得守。

衣冠自古皆贼仇，玉石俱焚无好丑。呜呼安得贫富受用势略齐，无庸悬绝产祸机。
老去吟
邵雍（宋代）

老去无成鬓已斑，纵心年岁合清闲。
如何得意云山外，更欲游心诗酒间。
大字写诗酬素志，小杯斟酒发酡颜。
春雷惊起千年蛰，笔下苍龙自往还。
读史六首
陆文圭（元代）

广陵琴与山阳笛，衰怨千年尚年平。
正始诸贤零落尽，山王去作晋公卿。
奉简在伯四首
赵蕃（宋代）

落日余霞已自奇，况于人静月明时。
重城著我非无意，前遣先生独赋诗。
水龙吟 和郑彦章韵
王沂（南北朝）

画帘疏雨才收，酒醒凝掩篷窗卧。薰炉火冷，余香犹在，拥衾清坐。点鬓霜明，窥人月小，短擎花堕。想吴山越水，楼台缥缈，应曾有，飞鸿过。寂寞文园病后，旧心情、苦无些个。多君调我，幽兰新句纹笺玉唾。花落元都，鹤归华表，梦谁擎破。待莼鲈江上，高歌小梅，扣舷相和。
天声馆
张镃（宋代）

鸾鹤纷来下，天风驾月明。
语言难道断，不堕世间声。
次韵刍父秋怀
苏泂（宋代）

发短日益白，眼昏时见花。
无人知若士，有句可雄夸。
篱菊风前蕊，山梅雨后葩。
平生苏季子，犹足送年华。
济宁逢春二首 其一
潘希曾（明代）

忽忽浮生已向衰，悠悠拙宦竟何裨。碧山笑我红尘久，青镜输何白发迟。

治水可能寻禹迹，转漕亦复托萧规。梦游不觉长安远，应被春风昨夜吹。
送陈持中赴四明节推二首
陈傅良（宋代）

更无人未识东州，晚得吾宗第一流。
编磬在县金奏合，清冰出壑玉壶秋。
喜才一见还分袂，怀欲多言但倚楼。
亦有鄮山三四友，可令观政话然不。
以李约交游晚岁重为韵作五绝句别韩二十七
晁说之（宋代）

红尘岁月晚，白社烟霞交。
相思得相间，作底不逍遥。
雪九首
傅察（宋代）

盈尺兆嘉祥，三登贺一太。
我虽无寸田，一饭犹足赖。
思蜀
陆游（宋代）

老子馋堪笑，珍盘忆少城。
流匙抄薏饭，加糁啜巢羹。
栮美倾筠笼，茶香出土铛。
西郊有旧隐，何日返柴荆？
淮阳
张耒（宋代）

淮阳古帝墟，鄙夫少所游。
最爱城西路，槐榆拱高秋。
城下古濠水，清澄泓不流。
嗟哉始封君，千古留一丘。
西风臛新兔，鱼鳖亦易求。
谷穗如垂珠，松林风飕飕。
异乡仍谪官，一步九回头。
何时守一廛，白首自锄耰。
新莺
强至（宋代）

未见攀花宿，才闻隔叶歌。
可怜毛羽细，莫怪语言多。
匹马春风路，轻舟夜月波。
数声来入耳，最奈客愁何。
宿云屏山寺
文同（宋代）

翠岭耸云端，巉巉走复蟠。
客从尘外入，僧向画中看。
月上千岩碧，风生万木寒。
平明惜归云，犹待一凭栏。
闻和际盛病二首 其二
牛焘（清代）

年来心迹倍相关，千里怀人一晤悭。料得家人相对夜，药炉红处酒杯闲。
书事四首
高斯得（宋代）

晨炊出避寇，中夜尚伤弓。
赤地眠枯秸，青天入短蓬。
可怜穷白叟，所至聚黄童。
老耳虽多聩，时闻话相公。
盆中移白菊
刘摰（宋代）

九秋风露下星榆，玉刻圆钱散晓株。人住水涯多白发，地应花谷近清都。

按香清酒登新谱，益气轻身载旧图。移取黄堂朝夕见，北洲亭远故台芜。
水调歌头 和姚雪齐韵
王恽（元代）

书史有真味，谁遣博微官。丈夫出处道在，义命正须安。浩浩都门冠盖，眼冷鸡虫得失，矫首入遐观。时对雪斋老，清议豁襟颜。阅名书，探理窟，惊铭盘。自叹空然鼠腹，过饮不知繁。万古乾坤清气，散人诗仙脾鬲，挥洒有余欢。早晚付心诀，风雨满堂寒。
题济胜七物·三钱箧
陈造（宋代）

与人替得杖头闲，日日莲塘柳岸边。
烂醉质衣吾不问，归时犹有买舟钱。
咏数探得七
皎然（唐代）

邹子谭天岁，黄童对日年。求真初作传，炼魄已成仙。

鹤驾迎缑岭，星桥下蜀川。逢君竹林客，相对弄清弦。
和唐亦亭访高子水居韵
安吉（清代）

陈迹荒凉谁阐幽，那堪重问水居楼。留题先子曾书额，放逐孤臣此写忧。

常向家山藏曲蠖，不将吾道付浮鸥。汨罗千古同遗悒，剩有青青杜若洲。
夏日招郑周黄三子集小斋细雨忽至
邓云霄（明代）

虚室净琴张，开樽对夕阳。微言能却暑，过雨更生凉。

人世多岐路，浮沈付醉乡。晚归堪跃马，山简本清狂。
挽饶伯馀室氏曾夫人 其一
曾丰（宋代）

归相起家翁，缫纫奋妇庸。初心光四教，末愿满三从。

已已溪毛荐，行行马鬣封。断机迟后效，黄纸贲青松。
行住坐卧三十二颂
释印肃（宋代）

不亏扫地与煎茶，门户开关用法华。
云迹雨迹来不住，个中谁肯速还家。
送韩撝秉则赴棣倅
吕本中（宋代）

公如玉壶冰，见即离烦热。况当清秋悬，更自贮霜月。

中边本无清，何处觅焚爇。盛以百鍊铜，此亦不得折。

初蒙一日款，遽有千里别。扁舟转青齐，岁事当雨雪。

远行不赢粮，已悟服食诀。古来饕餮徒，颇谓一世杰。

唾壶彼何知，便为如意缺。观其所用心，俱不异鼠窃。

首阳独往人，渠自饱薇蕨。举头公一笑，百虑无以绝。

江源初滥觞，末乃流不竭。伤哉韝上鹰，一饱便飞掣。
喜黄孝廉元礼过访
何其伟（明代）

寂寞柴扃半没蒿，何来词客驻旌旄。通家谊重垂清眼，扫径殷迎引浊醪。

冀北空群飞蹀躞，汝南汪度挹波涛。光分丛桂生颜色，不尽风流试彩毫。
同赋梅花十二题·月下
王铚（宋代）

樽前旧厌繁多态，雪裹曾嫌淡少情。
何似天容开夜色，数枝寒玉转轻盈。
东波洗砚池
李延兴（元代）

毫分赤壁雨，墨染蜀山云。旗照龙蛇影，波涵星斗文。
夏至
范成大（宋代）

李核垂腰祝饐，粽丝系臂扶羸。
节物竞随乡俗，老翁闲伴儿嬉。
观送迎有感
赵彦端（宋代）

来车去马何纷纶，城西三日吹沙尘。道旁鹤立乱青紫，千骑夹毂弓刀陈。

共誇官军势雄盛，腰下黄金大邦印。旧人桃李已成蹊，新尹号令风云驰。

迎新争勤送争远，相劝行行畏天晚。西风折柳翠不禁，落日转旗红半掩。

别筵泪粉犹沾衣，旌旗画戟重光辉。堂前昨夜语离燕，朝来贺厦成欢飞。

江南陌上多芳草，长短亭边贵人老。君不见田间有客徒步归，年比使君白发少。
钱广文采芹亭
吴芾（宋代）

开明后学日升车，千里文风一旦雄。
池上采芹摇水碧，帐中摛藻映纱红。
题罗一峰正密堂
林光（明代）

啼鸟缓催诗，先生杳默时。烟霞终此念，魍魉动相窥。

忽忽千山合，垂垂两鬓丝。抠衣二三子，莫厌北山薇。
锦堂春
佚名（元代）

睡魔王。百般作害为殃。白日间、犹教可，夜更深、无处潜藏。

恼得人、昏如痴醉，怀修行、轻送无常。眼若胶粘，头如山压，一团昏闷转羸尪。

相勾引，三尸六贼，梦里盗元阳。般般飞腾法界，万种颠狂。

似这般、无端乖劣，劝诸公、各自堤防。念死生、前程事大，要殷勤、保护三光。

莫得偎佣，全凭觉悟，神通勇猛赛关张。相争战，威锋刚硬，一志向前当。

追赶退，云收雾敛，湛湛清凉。
和赏申氏园海棠
吕陶（宋代）

谁裁锦段碎文章，凭借春工便吐芳。自是多花宜少叶，肯教仙格有凡香。

妆容试酒偏增丽，舞兴迎春拟作狂。使幕县庭虽甲乙，更饶邻圃借馀光。
登金山寺楼
张弼（明代）

第一江山第一楼，年来频得纵清游。盘云苍隼如相识，煮茗缁衣苦欲留。

笔底风云摇海岳，壶中日月送春秋。古今多少登临者，何事哀吟动客愁。
唐大飨拜洛乐章。昭和
武则天（唐代）

九玄眷命，三圣基隆。奉成先旨，明台毕功。

宗祀展敬，冀表深衷。永昌帝业，式播淳风。
嘉禾百咏·徐偃王庙
张尧同（宋代）

王有岐夷德，千年貌亦存。
我怀三刺史，谁是后来孙。
虞美人
周紫芝（宋代）

痴云压地风尘卷。雪共春寒浅。山城寒夜不烧灯。时见竹篱茅舍、两三星。

九衢风里香尘拥。十载鳌山梦。如今独自倚冰檐。落尽短檠红灺、不成眠。
绮罗香 初夏连夜于许茹庸仲修席上看诸郎演牡丹亭有作
陈维崧（清代）

许掾多情，清和佳节，连夕娇歌妙舞。料得眉峰，碧到愁时都聚。

记昨宵、银瑟初停，又此夜、红牙再补。看一群、灯下诸郎，依稀尽解此情苦。

独有江东词客，为家山路远，倍增悽楚。回首朱门，略记虫娘庭户。

好院本、全部笙箫，没心情、半生羁旅。比年时、携手听歌，多了黄昏雨。
奉送原甫侍读出守永兴
欧阳修（宋代）

酌君以荆州鱼枕之蕉，赠君以宣城鼠须之管。
酒如长虹饮沧海，笔如骏马驰平阪。
爱君尚少力方豪，嗟我久衰欢渐鲜。
文章惊世知名早，意气论交相得晚。
鱼枕蕉，一举十分当覆盏。
鼠须管，为物虽微情不浅。
新诗醉墨时一挥，别後寄我无辞远。
题友人草堂
张乔（唐代）

空山卜隐初，生计亦无馀。三亩水边竹，一床琴畔书。

深林收晚果，绝顶拾秋蔬。坚话长如此，何年献子虚。
种药
罗公升（宋代）

治生吾未能，学圃岂不恶。
秋风雨如酥，畦土树灵药。
荒茨出神雨，高下粲花萼。
将期清百虑，岂独健双脚。
平生林下心，五鼎视藜藿。
常疑种玉诞，亦笑带经错。
黄金污吾鉏，矧肯白昼攫。
妇还劳卮酒，辛苦同为乐。
游武夷
杨时（宋代）

函关崎嵚走秦鹿，天下并逐争群雄。
抉云翻空鳌足折，黔黎竄群如寒蛩。
武夷山深水清泚，避世犹有高人踪。
龙泓东注海波涌，玉女翠拥秋云松。
赤霄真骨写虚壁，通泉凡笔惭非工。
藏舟浮梁跨绝壑，隐见似与天潢通。
当时鸡犬不复见，窠岩依旧烟霞笼。
我来秋杪月既望，尚有幽菊埋榛丛。
天容洗净雨新霁，云幕四卷清无风。
掀篷进棹穷异境，注目想见流残红。
回船杖屦蹑幽径，松竹窈窕环琳宫。
翠琬温辞耀华衮，金榜大字缠交龙。
自怜病骨挂尘网，幔亭高会何由逢。
解衣归卧玉琐碎，仰看明月穿疏篷。
将归夫椒泊湖口作
徐繗（明代）

咫尺胥台路，风波满渡头。
鹤情悬碧陇，莼思协沧洲。
柳暗藏归溆，花深引去舟。
白云为带处，仿佛识仙丘。
望云楼
杨学李（宋代）

楼前山色青如鬟，楼高夜映心斗寒。
推窗纵目纳吟思，倚槛爽气生眉端。
荒烟宿霭迷野甸，古崖怪石横惊渊。
城孤下瞰天蘸碧，日永坐听风鸣銮。
登临独慨城郭是，把酒一酹还三汉。
虽未如元龙高卧之百尺，已不减庾公步月之游观。
又何须黄鹤霄汉之浩渺，亦可相岳阳烟水之弥漫。
岿然独立贺江许，已矣楼中沸歌舞。
胜境无诗亦可羞，谩自檐楹庇风雨。
望云人远迹生尘，只有江流自今古。
郴江百咏并序·灵寿木
阮阅（宋代）

聊依枯木伴寒藤，曾为当年孔傅生。
寂寞空山穷谷里，如今文杏又争名。
道中雨
虞俦（宋代）

晨光欲动尚熹微，漠漠春阴未解围。
雾掩前村迷酒旆，风吹寒色着征衣。
功名底许妨行乐，出处年来果是非。
一笑南坡归梦里，满山桃李政芳菲。
过卢四员外宅看饭僧共题七韵
王维（唐代）

三贤异七贤，青眼慕青莲。乞饭从香积，裁衣学水田。

上人飞锡从，檀越施金钱。趺坐檐前日，焚香竹下烟。

寒空法云地，秋色净居天。身逐因缘法，心过次第禅。

不须愁日暮，自有一灯然。
挽郑永福
刘克庄（宋代）

竹间梧畔故应佳，非但才高诗亦葩。
世胄蚤通枢相谱，里人知是大魁家。
谁言陶令才为米，不遣潘郎再种花。
□□云深华表远，北风无赖送哀笳。
冬日奚兰室老友见访喜而有作
朱谏（明代）

江村寒月客来稀，坐对梅花半掩扉。灯火最怜清夜话，溪山偏掩故人归。

酒尊欲尽还堪泻，世路无情巳息机。相见不须悲白发，山林钟鼎总成非。
晚春道中四首 其三
陈棣（宋代）

纤秾扫尽换清阴，便有南风欲荐琴。漫道仙葩归阆苑，小儿造化本无心。
寄赠衡州杨使君
韩翃（唐代）

湘竹斑斑湘水春，衡阳太守虎符新。

朝来笑向归鸿道，早晚南飞见主人。
赦归在道中作
张说（唐代）

陈焦心息尽，死意不期生。何幸光华旦，流人归上京。

愁将网共光，服与代俱明。复是三阶正，还逢四海平。

谁能定礼乐，为国著功成。
湖庄杂诗
曹彦约（宋代）

万顷苍茫外，三年种植初。
路回深吠犬，藻密暗游鱼。
旧酒春同盎，新茶雪不如。
稍修遗老传，忘答故人书。
偈二十首
释鼎需（宋代）

堂堂兮巍巍，威威兮蕤蕤。
手携兔角杖，脚踏石乌龟。
来莫可抑，去莫可追。
而今到此，合掌趺跪。
括苍烟雨楼
楼钥（宋代）

莫为看山只凭栏，远怀犹恨两山间。
坐深却得无穷趣，只看平川一半山。
答张安内翰见赠二绝 其二
刘敞（宋代）

玉螭阶侧凤池边，接武严徐愧昔贤。天骥绝尘方万里，知君不顾绕朝鞭。
梅花吟
金朋说（宋代）

傲雪含芳破五花，水村山郭傍诗家。
本为金鼎调羹物，寥落山林老岁华。
偈颂七十六首 其二十七
释子益（宋代）

正法轮，轻拨转。日出中天，云开岳面，如优昙花时一现。
晓发
戴冠（明代）

村鸡啼喔喔，取火照行李。
隔篱谢主人，出门渡溪水。
岂不爱山林，那复入城市。
仰观罗浮岭，白云犹未起。
句 其二
汪晫（宋代）

灭烛闵蛾伤。
偈颂一百零二首
释绍昙（宋代）

公灯不照私，渡水不湿脚。
连累老北堂，北错非常错。
功回位转，偏正中来。
凤宿龙巢金殿晓，香车应不碾宸苔。
延陵送刘克柔
郑善夫（明代）

延陵四月新水生，延陵江上送君行。行过长淮莫停耳，淮南淮北鹧鸪声。
出舫
李石（宋代）

君家屋中作山舫，开窗看山篷背上。
两峰高并玉玲珑，大孤小孤无此样。
主人酿酒书满船，读书饮酒酣且眠。
应笑周郎赤壁下，龙骧万斛风动天。
富池客中寄范药庄
董嗣杲（宋代）

客子惊秋易断魂，江塘落叶雨纷纷。
蔽江云势山头合，隔竹泉纷屋尾分。
无日不宜閒问酒，有怀犹且强摛文。
灯窗几忆同居话，卷里新篇可得闻。
怀归
赵善涟（宋代）

游子何时返，家山万里余。
望云愁思切，对月赏心疏。
相严烦龟卜，频逢绝雁书。
浮名在京国，系我欲如何。
番社
陈学圣（清代）

雅化涵濡数百年，异言异服喜新鲜。墓庐田亩无迁徙，同井依稀古道传。
书陈果之阜阳亭
王恭（明代）

阜阳山水多佳致，亭子幽幽翠微里。雁池梓泽不须论，绿野平微只如此。

平微绿野多乔木，未胜君家阜阳曲。书幌遥临雪海青，饮缸倒浸南山绿。

石门沙岭竹边房，同谷方池映橘霜。霜煎夕照松声远，云际飞微月影凉。

耕童牧叟閒来去，草衣笋笠还朝暮。主人尚拟鹿门居，坐客都迷辋川野。

羡君三十著儒衣，潇洒亭中独下帷。殷勤且毕青云事，他日还应画绣归。
文与叔山园十咏 其七 文杏亭
何吾驺（明代）

千百年之间，辋川图若见。不到文杏亭，那识王维面。
己未春日山居杂兴十二解 其四
杨万里（宋代）

百舌殷勤报晓晴，花梢做出百般声。饶渠学遍山禽语，至竟何曾学得莺。
久雨道怀
陆游（宋代）

暮年惜日月，木落辄动心。
闲居念亲友，所愿闻足音。
风雨断官道，吾庐况幽深。
渺渺云水乡，萧萧芦荻林。
草茂豪鸣蛙，天阔无来禽。
四顾此何处，悠悠付孤斟。
题武陵桃源图 
郑如兰（清代）

数家鸡犬水云乡，隔断红尘路渺茫。洞口桃花自开落，不知人世几沧桑。
和何子应记所见
冯时行（宋代）

公事有馀暇，披衣绕风林。高吟起高兴，閒事引閒心。

未种渊明柳，方鸣子贱琴。几多疏散意，矫首乱山深。
遣兴
道原法师（明代）

清晨启重门，童子净洒扫。
披衣视天宇，野旷日杲杲。
忆昨怀故园，似遭青山恼。
一狷彼此念，适意无不好。
我性真坦率，逢人辄倾倒。
非关渠我欺，摆落自不早。
凉飙吹衣裳，溪色映青稻。
饮水读我书，逍遥以终老。
春日书事五首
韩元吉（宋代）

极目亭边花定开，野棠山杏手亲栽。
春风拂槛如何似，应记刘郎两度来。
自彭门回止淮上因寄子瞻
释道潜（宋代）

朅来淮上卧萧宫，回首人间万事空。院静水沈销薄幔，睡馀寒事耿脩桐。

南山访古思杯渡，北海谈经忆孔融。寂寞兼葭霜雪后，何时重倚玉青葱。
恋绣衾
陈允平（宋代）

多情无语敛黛眉。寄相思、偏仗柳枝。

待折向、尊前唱，奈东风、吹做絮飞。

归来醉抱琵琶睡，正酒醒、香尽漏移。

无赖是、梨花梦，被月明、偏照帐儿。
雪夜至明教寄王路分舍人
释德洪（宋代）

雪夜山中还独宿，地垆深暖纸窗明。百年有限身今老，一枕无求梦自清。

弟子分灯成保社，故人持节顿江城。瘴痾疏快诸缘净，卧听摧檐泻竹声。
次韵张从道三首 其二 自建宁泛江至石首
陈渊（宋代）

江注天围尽，舟排浪阵轻。岸容疏柳色，秋气断鸿声。

风日虽堪爱，云烟易妒晴。鲈鱼如有兴，好在未知名。
甘露颂
邢邵（南北朝）

休徵屡动，感极回天。流甘委素，玉润冰鲜。密房下结，珠琲上悬。

布濩林野，洒散旌旃。
汴河直进船
李敬方（唐代）

汴水通淮利最多，生人为害亦相和。
东南四十三州地，取尽脂膏是此河。
初夏
郑刚中（宋代）

春物阑珊逐晓风，芰荷欹角草茸茸。
野梅结子疏枝重，老竹生孙翠影浓。
煮酒情怀还是客，异乡歌笑且相从。
醺然就枕皆佳处，醉梦何妨度晓钟。
钟山悟真庵西竹林间苍崖千尺岁久折裂余与敦素行山中至此未尝不徘徊庵僧为开轩向之尽收其形胜名曰两翁作此
释德洪（宋代）

水边脩竹才堪数，竹外苍崖已半颓。我辈自追方外乐，轩窗谁为此间开。

待邀山月三人共，要听松风万壑哀。坐久篆畦香绕遍，碧消烟缕雪残灰。
予招宾和微之
韩维（宋代）

恩予琳宫庇病身，闲中得近酒杯频。
偶成五老追前会，仍喜三杯作主宾。
欢兴到来歌自发，吝情消尽语皆真。
时人不用惊疏放，同是义皇以上人。
秋浦途中
杜牧（唐代）

萧萧山路穷秋雨，淅淅溪风一岸蒲。
为问寒沙新到雁，来时还下杜陵无。
七月既望雨后对月招邻人夜饮不至独酌成诗一首以写一时之景
李光（宋代）

虹敛江空正寂寥，苦无灯火夜萧萧。暮潮和雨归沧海，华月穿云上碧霄。

沙路微行尘不到，柴门深闭客难招。一杯黎酒还成醉，羁枕时闻犬度桥。
剪彩花
雍裕之（唐代）

敢竞桃李色，自呈刀尺功。蝶犹迷剪翠，人岂辨裁红。
咏草
俞紫芝（宋代）

满目芊芊野渡头，不知若个解忘忧？
细随绿水侵离馆，远带斜阳过别洲。
金谷园中荒映月，石头城下碧连秋。
行人怅望王孙去，买断金钗十二愁。
双调·折桂令·芦沟晓月
鲜于必仁（元代）

出都门鞭影摇红，山色空濛，林景玲珑。桥俯危波，车通远塞，栏倚长空。起宿霭千寻卧龙，掣流云万丈垂虹。路杳疏钟，似蚁行人，如步蟾宫。
孟尝君
张镃（宋代）

狗盗鸡鸣却遇知，可怜真士不逢时。
诗书若作空言看，凤至鸾游孰致之。
追和渊明贫土诗七首
刘黻（宋代）

贫士何所营，但知贫可依。
日月照不尽，朝暮常分晖。
水瘦鱼自跃，林寒鸟亦飞。
纷纷苦多求，此境谁同归。
石田久不种，难免良夜饥。
饥本士之常，独抱嫠妇悲。
南堂卧观月
陆游（宋代）

河汉横斜星宿稀，卧看凉月入窗扉。
恍如北戍梁州日，睡觉清霜满铁衣。
送人
李咸用（唐代）

一轴烟花满口香，诸侯相见肯相忘。未闻珪璧为人弃，

莫倦江相去路长。盈耳暮蝉催别骑，数杯浮蚁咽离肠。

眼前多少难甘事，自古男儿当自强。
题南豅
韩淲（宋代）

南豅山下路，一眼烟雨昏。松篁叶满地，杨柳条映门。

此兴非所难，吾道何由尊。铿尔舍瑟希，带湿藏春痕。